Gauteng tolstelsel is “hier om te bly”Die tolstelsel op Gautengse hoofweë is hier om te bly, is ŉ wet en die regering sal geen ongehoorsaamheid duld nie. Die regering se woordvoerder, Jimmy Manyi, het Donderdag ŉ beroep gedoen op motoriste om e-skyfies te koop aangesien dit sal beteken dat hulle afslag kan kry. “Hierdie is nie net ŉ nagmerrie nie; dis ŉ werklikheid, dit gaan gebeur. Niemand moet onder die indruk wees dat dit net gaan weggaan nie. Dit is hier om te bly en dit gaan gebeur. So wetsgehoorsame burgers gaan koop julle e-skyfies. Die tolstelsel is oppad.” Manyi het die media toegespreek in Kaapstad na afloop van Woensdag se kabinetsvergadering. Mayni het ook ŉ waarskuwing gehad vir diegene wat dit oorweeg om die “tolwette” te breek. “Indien jy nie die wet gaan nakom nie, sal die reg sy gang neem. Punt. Ek wil hê dit moet baie duidelik wees.” Manyi sê die fiskus kan nie langer “die las dra” van hoofwegverbeteringe nie. “Die gebruiker-betaler beginsel is bevestig. Laat dit baie duidelik wees dat ons voortgaan en dat die tolstelsel hier is om te bly. Die kabinet is ferm. Daar sal ŉ tolstelsel wees. Daar sal wetgewing in plek wees om seker te maak oortreders word vasgevat.” Manyi het vroeër meer besonderhede verskaf rakende die tariewe vir die tolstelsel. Bestuurders van motorfietse en ligte voertuie sal nie meer as R550 per maand vir tolgeld betaal nie. Daar sal ook afslag gegee word vir sekere tye van die dag vir swaarvoertuie wat volgens Manyi verligting sal bring vir die vervoerindustrie. Taxi’s, busse en ander middels van openbare vervoer sal nie tolgeld betaal nie. Met ŉ e-skyfie: Motorfietse: 20c/km Ligte voertuie: 30c/km Vragmotor sonder vrag: 75c/km Vragmotor met vrag: R1,51/km Sonder ŉ e-skyfie: Motorfietse: 38c/km Ligte voertuie: 58c/km Vragmotor sonder vrag: R1,45/km Vragmotor met vrag: R2,90/km